陸戶有摴蒱之招詩以答之
作者：趙必𤩪
朝代：宋

paragraphs: 局促束縮抱羈獨，頹然一我恧兮俗。
酒病昏沈無詩醫，詩腸枯槁欠酒沃。
閒窗坐與周公交，焚香痛把楚騷讀。
世情冷暖故人疏，笑殺和靖鱉頭縮。
夜長燈明弔影孤，無情紅粉不可呼。
夢中猛省京華事，圍紅擁翠邀博徒。
銀燭高燒海棠暖，醉豪一喝雉成盧。
贏却翠裘六郎恨，丈夫此樂天下無。
君不見劉毅家四壁，百萬祇一擲。
袁耽少不羈，破帽懷相隨。
逢場作戲政不惡，大抵人生樂其樂。